ועדת החינוך, התרבות והספורט, כנסת 18, פרוטוקול מספר 69, 2009-09-22 12:30

זבולון אורלב: הנושא הבא על סדר היום הוא אישור תשלומי הורים לטיולים לתלמידים מאזור אילת והדרום.

זבולון אורלב: הוועדה, כידוע, אישרה את תשלומי ההורים.

זבולון אורלב: אתם זוכרים את הישיבה מכיוון שלידי יושבת חברת הכנסת אנסטסיה מיכאלי, ובה היא הביאה ערמה של ספרים ואת בתה המקסימה טלי, שהתנהגה למופת לאורך כל הישיבה שארכה שלוש שעות וכן את קבלת התשלומים הגדול שהיא שילמה בעבור הספרים.

זבולון אורלב: בישיבה זו אישרנו, בין היתר, את תשלומי הטיולים, והתברר שגם בעבר נהגנו לאשר את בקשת משרד החינוך – שאני מקווה שהיא מתואמת עם ארגוני ההורים ועם מרכז השלטון המקומי – לאשר יום תשלום גבוה יותר לטיולים לתלמידים מאזור אילת כי הטיול אורך עוד יום הלוך ושוב.

זבולון אורלב: כדי שהתלמידים לא יפסידו את התכנים צריכים לאשר עוד יום, והיום הזה עולה כסף.

זבולון אורלב: באחת הישיבות הקודמות פנה המנכ"ל, ולא השר, ואישרנו את הבקשה; דא עקא, היועצת המשפטית הקפדנית שלנו העירה את תשומת הלב שלנו שמי שצריך להיות חתום על הבקשה זה השר.

זבולון אורלב: שנית, אנחנו לא יכולים לאשר סתם יום טיולים נוסף, אלא לאשר סכום נקוב של שקלים חדשים.

זבולון אורלב: אשר על כן אני מביא את הבקשה של השר, וחתימתו נמצאת לפניי.

זבולון אורלב: אני בטוח שנאשר אותה: "לכבוד חבר הכנסת זבולון אורלב, יושב ראש ועדת החינוך, התרבות והספורט.

זבולון אורלב: הנדון: תוספת לתשלומי הורים ליום טיול נוסף לתלמידים מהערבה ומאילת.

זבולון אורלב: אודה לך אם תביא לדיון ולאישור בוועדת החינוך, התרבות והספורט את התוספת הנדרשת בתשלומי הורים למימון יום טיולים נוסף לתלמידים היוצאים לטיול השנתי מהערבה ומאילת.

זבולון אורלב: תשלום עבור טיול שנתי לתלמידים מהאזורים הללו יעמוד על סך 617 ₪.

זבולון אורלב: תשלום לטיול שנתי עבור שלושה ימים לתלמידים ממרכז הארץ עומד על 387 ₪.

זבולון אורלב: עבור תלמידים מאילת ומהערבה, עבור יום טיול נוסף, הוא תוספת של 230 ₪, ובסך-הכול תשלום של 617 ₪ עבור הטיול השנתי לארבעה ימים, הסעות לכיתה, כניסה לאתרים, מלווה חמוש, מלווה רפואי, כלכלה, לינה והדרכה".

זבולון אורלב: כלומר הטיול השנתי של כל הארץ לשלושה ימים הוא טיול של ארבעה ימים מאזור אילת, ולכן נדרשת תוספת של 230 שקלים, ובסך-הכול התשלום עומד על 617 ₪.

זבולון אורלב: אני מציע לחברתי אנסטסיה לאשר את התשלום הזה, כפי שעשינו בשנים קודמות.

רוני נעמן: אני רוצה לתקן טעות בבקשה.

זבולון אורלב: אתה לא יכול לתקן את הטעות.

זבולון אורלב: על כל תיקון השר צריך להיות חתום, וכדאי שיהיה תיאום במשרד החינוך.

זבולון אורלב: אם יש לך בקשות לתיקון אתה צריך להפנות אותן ליעל פרבר.

יעל פרבר: הם העבירו לנו.

זבולון אורלב: הוועדה יכולה לדון אך ורק בתיקון שהשר חתום עליו.

זבולון אורלב: אני יכול לקבל תיקונים עכשיו?

מרב ישראלי: השאלה היא מה התיקון.

רוני נעמן: תוספת של 230 ₪ היא תוספת לכל יום טיול.

רוני נעמן: מכיתה ה' ואילת באזור אילת, מצומת הערבה ודרומה ושדה בוקר דרומה – אנחנו מבקשים שתהיה תוספת של 230 שקלים לכל יום טיול.

רוני נעמן: זאת אומרת, מי שתכנן לצאת יום אחד, ייצא יומיים.

זבולון אורלב: זה כבר לא.

זבולון אורלב: אני יכול לתקן דבר אחד ולפרש "צומת ערבה" – זה אני מוכן לעשות.

זבולון אורלב: אבל לתקן "לכל יום טיול", אני לא יכול לעשות, כי זה תיקון מהותי.

זבולון אורלב: פה מדובר על הטיול השנתי- -

רוני נעמן: גם אני מדבר על הטיול השנתי.

זבולון אורלב: מדובר על הטיול השנתי שהוא בן שלושה ימים, וצריך להוסיף לו יום, ואדוני מדבר על כל טיול.

רוני נעמן: פה מדובר על טיול של יומיים שהוסיפו לו יום נוסף.

זבולון אורלב: לא, על שלושה ימים שמוסיפים להם יום רביעי.

רוני נעמן: לא, זאת טעות.

זבולון אורלב: אז אם אתה מודה בפומבי שהשר שלך טעה בבקשה אני מציע שלא תעשה- -

יעל פרבר: זה לא השר טעה, זה הם טעו.

זבולון אורלב: הוועדה לא מחברת תקנות; היא יכולה לאשר או לא לאשר.

רוני נעמן: אם זה היה תלוי בי אני הייתי מבקש שלא יאשרו את זה הפעם.

זבולון אורלב: לא, אנחנו נאשר את הבקשה.

זבולון אורלב: לפחות מי שיוצא לשלושה ימים לא צריך להתעכב כרגע.

יבינה זכאי בראונר: סליחה שאני מתערבת, אפשר להסביר את הקושי?

יבינה זכאי בראונר: יש חוזר מנכ"ל לתשלומי הורים לשנת הלימודים תש"ע שהוא בהלימה למה שהכנסת אישרה לקראת שנת הלימודים תש"ע.

יבינה זכאי בראונר: נאמר בו: "טיולים, על-פי תוכנית שלושה ימים, העלות הנגבית מתלמיד היא 616 שקלים".

יבינה זכאי בראונר: אם כרגע הוועדה תאשר 617 ₪ לאזור אילת והערבה, מה עשינו בזה?

זבולון אורלב: יש לי שאלה אליכם, למה אני מקבל מכתב כזה?

זבולון אורלב: פה כתוב: "תשלום לטיול שנתי של שלושה ימים ממרכז הארץ עומד על 387 ₪.

רוני נעמן: זאת טעות סופר.

רוני נעמן: הכוונה היא לטיול ליומיים.

זבולון אורלב: יבינה, את משפטנית, הרי אם הייתי יכול לאשר, הייתי מאשר את הטיולים ומחייב אתכם בתשלומים.

זבולון אורלב: הלוואי שהייתי יכול.

זבולון אורלב: לו הייתה לי כזאת סמכות זה מה שהייתי עושה.

זבולון אורלב: הצרה היא שאין לי סמכות כזאת.

זבולון אורלב: אני יכול או לאשר או לא לאשר.

זבולון אורלב: אני מציע שנאשר תוספת של יום טיול רביעי לטיול השנתי שעלותו תוספת של 230 שקלים.

זבולון אורלב: זה מה שנאשר כרגע.

זבולון אורלב: זה בסדר?

מרב ישראלי: אני לא יודעת מה יצא בחוזר מנכ"ל, אני אומרת מה שאנחנו אישרנו ב-25 במאי 2009:

מרב ישראלי: על יומיים – 380 שקלים; בי"א זה יומיים יום – 513 ₪; ובי"ב – שלושה ימים – 616 ₪.

זבולון אורלב: קודם כול, 617 ₪ בכלל לא מופיע באישורים.

זבולון אורלב: אני לא אוהב את הדברים האלה.

זבולון אורלב: מצד שני אני לא רוצה לפגוע בטיולים מאילת, זה הדבר האחרון שאני רוצה.

זבולון אורלב: הדיון הבא הוא גם על הטיולים, ואני אומר כמה דברים על הטיולים עוד מעט.

זבולון אורלב: לכן אני מציע שנאשר תוספת של יום טיול על פני הטיול של שלושה ימים- -

מרב ישראלי: לא, על כל הטיולים שאישרנו, זאת המשמעות.

זבולון אורלב: לא.

זבולון אורלב: אני לא יודע אם אנחנו רוצים לאשר על יומיים.

זבולון אורלב: אני לא יודע אם השר רוצה.

מרב ישראלי: אם הנציגים של משרד החינוך יאמרו לנו שכוונת המכתב הזה הייתה בעצם- -

זבולון אורלב: היא גם על טיולים של יומיים?

רוני נעמן: כן.

מרב ישראלי: אני מבינה שעל הטבלה שאנחנו אישרנו, מכיוון שילד שיוצא מהערבה או מאילת זקוק ליום נוסף כדי להגיע- -

זבולון אורלב: זה לא הגיוני, בעיניי, שלתוספת של יום אחד לשלם עוד 230 ₪ מעבר ל-387 ₪.

זבולון אורלב: זה נראה לי- -

רוני נעמן: אני יכול להסביר את זה.

רוני נעמן: לינה וכלכלה בלבד עולות 126 שקלים.

רוני נעמן: יום הטיול שיש בו עלויות של אבטחה, אוטובוס- -

יהודית גידלי: אז איך 3 ימים עולים 387?

רוני נעמן: יומיים עולים 387.

יהודית גידלי: זה לא מה שכתוב פה.

רוני נעמן: זה מה שאני אומר, יש פה טעות סופר; יומיים עולים 387 ₪.

יהודית גידלי: עדיין, 230 ₪ זה הרבה.

אנסטסיה מיכאלי: איך אנחנו יכולים להצביע על משהו שכתוב לא נכון?

זבולון אורלב: מה שכן נכון, זה תוספת של יום טיול לשלושה ימים.

זבולון אורלב: זה דבר נכון, 230 שקלים?

רוני נעמן: לדעתי, זה 260, אבל לא חשוב, אפשר להתפשר על 230.

זבולון אורלב: תודה רבה, עזרת לי.

זבולון אורלב: אני דוחה את הישיבה הזאת.

זבולון אורלב: אני מבקש ממשרד החינוך- -

אבי גור: אני מתחנן שתנסה ללכת לכיוון הראשון שהלכת.

זבולון אורלב: לא, לא.

אבי גור: בתור הורים, ובתור הורים באילת, חשוב שהנושא הכי חשוב שנקרא "טיולים"- -

זבולון אורלב: אני אעשה ישיבה מיוחדת.

אבי גור: אני רוצה להציע ברוח דבר שהצעת בפעם אחרת שיהיה אישור זמני לתקופה שאדוני יקבע.

זבולון אורלב: אין אישור זמני.

זבולון אורלב: אני דוחק בהם, וזאת כבר פעם שנייה שאני רוצה להביא לאישור ולא מצליח.

זבולון אורלב: זה לא בסדר, הדבר הזה.

זבולון אורלב: אמנם לא יוצאים לטיולים עכשיו בין כסה לעשור, אבל מזמינים טיולים ומארגנים טיולים.

זבולון אורלב: לכן זה חשוב.

זבולון אורלב: אני לא יודע אם זה 230 או 260 – חברה, יש בלגן.

זבולון אורלב: אני לא אוהב בלגנים.

זבולון אורלב: יעל, אני מבקש להביא שוב בצורה מסודרת כמה עולים הטיולים מגן הילדים ועד כיתה י"ב.

זבולון אורלב: אגב, לאנשי אילת עוד לא הודענו שהאישור הקודם לא תקף, אז הם בטח כבר מארגנים טיולים.

זבולון אורלב: בגלוי אני אומר, אני מניח שיאשרו להם.

זבולון אורלב: אני לא יודע אם יאשרו 230 ₪, ואני גם מודיע לך שאני מבקש שהפרוצדורה לגבי היום הנוסף תהיה כמו יתר התשלומים.

זבולון אורלב: כלומר, לא "בערך", כי אז אין לזה ערך, אלא באופן מדויק עם ארגון ההורים הארצי, עם הנהגת ההורים, עם מרכז השלטון המקומי וכל מי שצריך – לאשר גם את התוספת הזאת.

מרב ישראלי: גם לפי כיתות.

זבולון אורלב: גם לפי כיתות.

זבולון אורלב: לפי הטבלה, להוסיף גם כמה זה באילת.

זבולון אורלב: אני ממש מצטער.

זבולון אורלב: אם זה בפגרה – שלושה ימי עבודה אחרי שאקבל את זה אוכל לזמן לישיבה.

זבולון אורלב: כך מחייב התקנון בכנסת.

זבולון אורלב: אז או שאפשר יהיה להלביש את זה על ועדה קיימת או לזמן ישיבה מיוחדת של שלוש דקות.

זבולון אורלב: אני פשוט לא רוצה להיות גורם מעכב לאישור הטיולים.

זבולון אורלב: אם זה לא בתקופת הפגרה, אז בישיבה הראשונה המתקיימת אחרי קבלת הפנייה, נאשר את זה.

זבולון אורלב: אני באמת מצטער על מה שחשבתי שהוא טכני לחלוטין.

זבולון אורלב: תודה רבה.